L-UE żiedet tliet ċittadini Russi u tliet kumpaniji involuti fit-trasferiment ta' turbini tal-gass lejn il-Krimea mal-lista tal-persuni soġġetti għal miżuri restrittivi fir-rigward ta' azzjonijiet li jipperikolaw l-integrità territorjali, is-sovranità u l-indipendenza tal-Ukrajna. L-UE ma rrikonoxxietx l-annessjoni illegali tal-Krimea u Sevastopol mill-Federazzjoni Russa. Bħala parti mill-politika tiegħu ta' nonrikonoxximent, il-Kunsill ipprojbixxa l-provvista ta' tagħmir essenzjali għal proġetti infrastrutturali fil-Krimea u Sevastopol f'setturi importanti, inkluż it-turbini tal-gass fis-settur tal-enerġija. L-istabbiliment ta' provvista indipendenti tal-enerġija għall-Krimea u Sevastopol jappoġġa s-separazzjoni tagħhom mill-Ukrajna , u jhedded l-integrità territorjali, is-sovranità u l-indipendenza tal-Ukrajna. It-turbini tal-gass huma element sostanzjali fl-iżvilupp ta' impjanti ġodda tal-enerġija. It-tliet persuni ġew miżjuda mal-lista tas-sanzjonijiet minħabba r- responsabbiltà tagħhom fil-forniment ta' turbini tal-gass lill-Krimea mir-Russja . Fil-bidu, it-turbini nbiegħu minn Siemens sabiex jintużaw fit-territorju tal-Federazzjoni Russa. It-trasferiment sussegwenti tat-turbini lill-Krimea kien jikser id-dispożizzjonijiet kuntrattwali li jkopru l-bejgħ oriġinali minn Siemens. Il-kumpaniji mqiegħda taħt sanzjonijiet huma l-parti kontraenti li xtrat it-turbini tal-gass u hija responsabbli għat-trasferiment, is-sid attwali tat-turbini tal-gass u kumpanija speċjalizzata fis-sistemi tal-kontroll u l-komunikazzjoni għal impjanti tal-enerġija, inkluż f'Sevastopol u Simferopol. Dawn is-sanzjonijiet jikkonsistu minn iffriżar tal-assi u projbizzjoni fuq l-ivvjaġġar li issa ser japplikaw għal total ta' 153 persuna u 40 entità . Il-miżuri ġew introdotti f'Marzu 2014 u ġew estiżi l-aħħar f'Marzu 2017 sal-15 ta' Settembru 2017. L-atti legali, inkluż l-ismijiet tal-persuni u d-dikjarazzjonijiet tar-raġunijiet għall-elenkar tagħhom, huma disponibbli fil-Ġurnal Uffiċjali tal-UE tal-4 ta' Awwissu 2017. Il-Kunsill adotta dawn l-atti legali bi proċedura bil-miktub. Link għall-ġurnal uffiċjali Ġurnal Uffiċjali tal-UE tal-4 ta' Awwissu 2017 Hemm fis-seħħ miżuri oħra tal-UE b'reazzjoni għall-kriżi fl-Ukrajna, fosthom: sanzjonijiet ekonomiċi mmirati lejn setturi speċifiċi tal-ekonomija Russa, bħalissa fis-seħħ sal-31 ta' Jannar 2018; miżuri restrittivi b'reazzjoni għall-annessjoni illegali tal-Krimea u Sevastopol, limitati għat-territorju tal-Krimea u Sevastopol, attwalment fis-seħħ sat-23 ta' Ġunju 2018. Ħarsa Ġenerali lejn il-miżuri restrittivi tal-UE b'rispons għall-kriżi fl-Ukraina